b'\n_START_ARTICLE_\nJane Fonda\n_START_SECTION_\nBakgrunn\n_START_PARAGRAPH_\nJane Fonda er datter av skuespilleren Henry Fonda og s\xc3\xb8ster til skuespilleren Peter Fonda._NEWLINE_Hun hadde sm\xc3\xa5roller i skoleoppsetninger men var da egentlig ikke intressert i skuespilleri. _NEWLINE_Hennes mor, Frances Seymour Brokaw Fonda, kunne tilbakef\xc3\xb8re sitt stamtre til Edward Seymour, bror til Jane Seymour, en av den engelske konge Henrik VIIIs ektefeller. Moren tok sitt eget liv p\xc3\xa5 sin 42. f\xc3\xb8dselsdag under et psykiaterbes\xc3\xb8k, etter at ektemannen tre m\xc3\xa5neder tidligere hadde erkl\xc3\xa6rt han ville skille seg til fordel for den 21-\xc3\xa5rige Susan Blanchard. Farens p\xc3\xa5f\xc3\xb8lgende tredje ekteskap holdt til 1956. Den 12 \xc3\xa5r gamle Jane, som man hadde fortalt at moren d\xc3\xb8de av hjerteslag, ble kjent med sannheten f\xc3\xb8rst etter ett \xc3\xa5r fra en avisartikkel._NEWLINE_I ten\xc3\xa5rene dro hun til Paris for \xc3\xa5 studere kunst. Tilbake i USA begynte hun p\xc3\xa5 en karriere som fotomodell og var p\xc3\xa5 omslaget til tidskriftet Vogue to ganger.\n_START_SECTION_\nSkuespiller\n_START_PARAGRAPH_\nI 1958 traff hun Lee Strasberg, og begynte \xc3\xa5 studere ved hans teaterskole i New York City, og helt plutselig ville hun mer enn alt annet bli skusepillerinne. Hun  debuterte p\xc3\xa5 s\xc3\xa5vel Broadway som i Hollywood i 1960. I 1965 giftet hun seg med den franske filmregiss\xc3\xb8ren Roger Vadim, som fors\xc3\xb8kte \xc3\xa5 gj\xc3\xb8re henne til et sexsymbol og en ny Brigitte Bardot, blant annet i filmen Barbarella (1968). Filmen ble til tross for blandet kritikk en kassasuksess. Likes\xc3\xa5 satte han opp den beryktede amerikanske musikalen \xc2\xabCalcutta\xc2\xbb med Jane Fonda i nakenscener p\xc3\xa5 et teater i Paris h\xc3\xb8sten 1969._NEWLINE_P\xc3\xa5 slutten av 1960-tallet vendte Jane Fonda tilbake til USA, der hun begynte \xc3\xa5 engasjere seg politisk og kom i trengsm\xc3\xa5l med myndighetene p\xc3\xa5 grunn av at hun st\xc3\xb8ttet Black Panthers og indianerne. Hun var en sterk motstander av Vietnamkrigen, og sammen med skuespilleren Donald Sutherland dannet hun Anti-War Troup og trosset Pentagon ved \xc3\xa5 reise rundt til forskjellige milit\xc3\xa6rforlegninger. _NEWLINE_Fonda ble arrestert p\xc3\xa5 Cleveland-Hopkins internasjonale lufthavn 3. november 1970, mistenkt for narkotikasmugling. Hun hadde nettopp kommet tilbake til USA etter \xc3\xa5 ha v\xc3\xa6rt i Canada for \xc3\xa5 holde en tale om Vietnamkrigen da tollerne fant noen konvolutter med piller under en gjennoms\xc3\xb8king av bagasjen hennes. Pillene ble konfiskert og hun ble anholdt, satt i arresten, og siden l\xc3\xb8slatt mot kausjon. Det var da hun ankom arresten at det ber\xc3\xb8mte mugshotet med den knyttede neven hennes ble tatt. Arrestasjonen av Fonda ble gjenstand for mye oppmerksomhet i pressen, men da det til slutt viste seg at pillene kun var vitaminer var pressen ikke like interessert._NEWLINE_Hun poserte i 1972 p\xc3\xa5 en nordvietnamesisk luftvernskanon, noe som hun senere har beskrevet som  \xc2\xabden st\xc3\xb8rste feilbed\xc3\xb8mning som jeg overhodet kan forestille meg\xc2\xbb._NEWLINE_I april 2019 fortalte Fonda i et intervju med den britiske utgaven av motemagasinet Vogue at hun har hatt kreft flere ganger. Hun har blant annet gjennomg\xc3\xa5tt en brystbevarende operasjon p\xc3\xa5 grunn av brystkreft og f\xc3\xa5tt fjernet en svulst p\xc3\xa5 leppen. Hun har ogs\xc3\xa5 osteoporose, noe som ogs\xc3\xa5 faren og broren hadde. Dette har f\xc3\xb8rt til at hun har m\xc3\xa5ttet f\xc3\xa5 operert inn nye hofter og nytt kne; \xc2\xabI was just starting a new relationship and I had to be able to kneel.\xc2\xbb'